Die woestynkat of sandkat (Felis margarita) is ’n klein kat wat in die woestyne van Afrika en Asië voorkom. Hy word aangetref in droë gebiede wat selfs te warm is vir die Afrika-wildekat: die Sahara, die Arabiese Woestyn en die woestyne van Iran en Pakistan. Die woestynkat is ’n relatief klein, stewige dier met kort bene, ’n lang stert en groot, gepunte ore. Hulle wissel van 39 tot 57 cm in lengte, plus 23 tot 31 cm vir die stert, en weeg tussen 1,4 en 3,4 kg. Die kleur van die pels is hoofsaaklik sandgeel met dowwe strepe wat soms skaars merkbaar is. Die ken en pens is wit. Om die bene en stert is swart ringe, en rooierige strepe loop van die ooghoeke oor die wange. In die winter kan die pels baie dik wees. Die oë is groot en ’n groen-geel kleur. Anders as ander Asiatiese katte, het die woestynkat lang hare tussen sy tone wat hom makliker oor die warm sand laat loop.